સાકાર અને નિરાકાર બ્રહ્મની ઉપાસના વચ્ચેનો મુખ્ય તફાવત એ છે કે સાકાર બ્રહ્મની ઉપાસના-આરાધના કરનાર ભકતની સામે પોતાના આરાધ્ય દેવતા કોઈ ચોકકસ સ્વરુપે પ્રત્યક્ષ મુર્તિમાન હોય છે. એનું જે કંઈ વર્ણન કરવામાં આવે છે એને સમજવામાં સામાન્ય માનવીને મુશ્કેલી પડતી નથી. જ્યારે નિર્ગુણ ધારાના કાવ્યોમાં ભજનોમાં નિર્ગુણ- નિરાકાર અલખ નિરંજનની સાધના થતી હોવાથી એમાં જે કંઈ કરવામાં આવે છે એ પ્રતીકો દ્વારા અને કેટલીક વાર દુર્બોધ રીતે કહેવામાં આવે છે. એ સમજવું સામાન્ય માનવીને માટે સહેલું નથી. માત્ર એ આરાધના સાધનામાં પડેલા સાધકો જ સમજી શકે એવું રહસ્યમય વર્ણન એમાં થયેલું હોય છે.